Forsætter det ustadige vejr kan det nemt få store konsekvenser, fordi der stadig står rigtig meget korn på markerne. En af dem som kæmper med høsten er planteavler Erik Mosegaard, som håber, at regnen snart holder inde. - Vi vil gerne have noget tørvejr nu. Får vi meget mere regn i august, bliver det langt vanskeligere og dyrere, fordi vi skal bruge penge på at tørre kornet, siger han. På grund af den lange vinter i år er kornet på markerne blevet senere modent, og det kan blive et problem, hvis der kommer meget mere regn. - Hvis det her ustadige vejr fortsætter, kommer det til at koste på bundlinjen - og det vil samtidig betyde en ringere kvalitet af afgrøderne, siger planteavlskonsulent hos LandboNord Charlotte Frihauge Olesen. Hos LandboNord anslår man, at der indtil videre er høstet mellem 15 og 20 procent af afgrøderne på de nordjyske marker.

Opsummering:
Den regntunge august bringer nu høsten i fare hos de nordjyske landmænd.